මොස්කව් ලෝක මලල ක්‍රීඩා ශූරතාවලියට සහභාගීවන ශ්‍රී ලංකා මීටර් 400x4 සහය දිවීමේ කණ්ඩායම නම් කිරීමේ තේරීම් තරගයට ක්‍රීඩා ඇමැති මහින්දානන්ද අලුත්ගමගේ මහතාගේ අනුමැතිය හිමිවෙයි.ආසියානු මලල ක්‍රීඩා ශූරතාවලියේදී ලෝකඩ පදක්කම් දිනා ‍ලෝක ශූරතාවලියට සුදුසුකම් ලැබු ක්‍රීඩකයන්ගේ පුහුණුකරුවන් පි රිසක් ඊයේ ඇමැතිවරයා සමග පැවැති සාකච්ඡාවකදී ඉල්ලා ඇත්තේ හොඳම කාලය වාර්තා කරන ක්‍රීඩකයාගේ පුහුණුකරු ලෝක මලල ක්‍රීඩා ශූරතාවලියට සහභාගී කළ යුතු බවයි.එහෙත් මොස්කව් ලෝක මලල ක්‍රීඩා ශූරතාවලියට සහභාගීවන ශ්‍රී ලංකා පිලේ පුහුණුකරු ලෙස යෝගානන්ද විජේසුන්දර මහතා ශ්‍රී ලංකා මලල ක්‍රීඩා සංගමය දැනටමත් නම් කර ඇති හෙයින් පුහුණුකරුවන්ගේ එම ඉල්ලීමට යහපත් ප්‍රතිචාරයක් ලැබී නැතැයි වාර්තා වේ.එම පුහුණුකරුවන් පිරිසගේ තවත් ඉල්ලීමක් වී ඇත්තේ සහය දිවීමේ තේරීම් තරගයට නම් කළ ක්‍රීඩකයන් අට දෙනා හැර අතිරේක ක්‍රීඩකයන් අවශ්‍ය නොවන බවයි.සහය දිවීමේ තේරීම් තරගය පිළිබඳ පාර්ශව කිහිපයක් අතරේ මතභේද හටගෙන ඇති හෙයින් ක්‍රීඩා ඇමැතිවරයා මලල ක්‍රීඩා ජාතික පුහුණුකරු ඩර්වින් පෙරේරා, ඔලිම්පික් ක්‍රීඩිකා සුසන්තිකා ජයසිංහ, සහය දිවීමේ ක්‍රීඩකයන් හා ඔවුන්ගේ පුහුණුකරුවන් ඇතුළු පිරිසක් ඊයේ අමාත්‍යාංශයට කැඳවා කරුණු විමසීය.මලල ක්‍රීඩා ජාතික පුහුණුකරු ඩර්වින් පෙරේරා මහතා පවසා ඇත්තේ ශ්‍රී ලංකාවේ අභිමානය ආරක්ෂා කිරීම වෙනුවෙන් හොඳම කණ්ඩායම මොස්කව් තරගාවලියට සහභාගී කරවීමට තේරීම් තරගයක් අවශ්‍ය බවයි.එහෙත් ලෝක ශූරතාවලියට සුදුසුකම් ලැබුවේ ශ්‍රී ලංකාවේ දක්ෂතම ක්‍රීඩකයන් බව පුහුණුකරු‍වන් පිරිස පෙන්වා දී තිබේ.